《书王景撝丽泽书室卷》
明代·王恭

东邻贩缯为贾衒，西邻握笔趋州县。北邻金多家富豪，笑我儒生事书卷。

君家住近翠微峰，屋里芸香户外松。朝经暮史有馀暇，饮水曲肱无戚容。

永日垂帷坐佔毕，复喜朋来同散帙。活水旁通丽泽回，真源直向灵台出。

逐句寻章失本真，端居谁复贯天人。鸢飞鱼跃无穷趣，云淡风轻总是春。

以兹学究幽玄理，浩气弥浸小天地。四壁犹堪薄万钟，一瓢自可轻千驷。

开门合屿带壶山，一片清晖几席间。家僮洗砚沧浪近，稚子晒书篱落閒。

阿翁今年七十五，鹤发飘然映章甫。绣衣骢马焕林泉，禅室香床度花雨。

綵服翩翩日过庭，羡君容鬓未星星。常因益友开三径，不负传家教一经。

自愧贫居破茅屋，土中白蚁何其毒。万卷床头一蠹休，明日从君借书读。

作者简介：王恭（1343-？），字安仲，长乐沙堤人。家贫，少游江湖间，中年隐居七岩山，为樵夫20多年，自号“皆山樵者”。善诗文，与高木秉、陈亮等诸文士唱和，名重一时。诗人王 曾为他作《皆山樵者传》。明永乐二年（1404年），年届六十岁的王恭以儒士荐为翰林待诏，敕修《永乐大典》。永乐五年，《永乐大典》修成，王恭试诗高第，授翰林典籍。不久，辞官返里。王恭作诗，才思敏捷，下笔千言立就，诗风多凄婉，隐喻颇深。为闽中十才子之一，著有《白云樵集》四卷，《草泽狂歌》五卷及《风台清啸》等。